**UAB „Prienų šilumos tinklai“**

**ĮSTATAI**

1. **Bendrosios nuostatos**
   1. UAB „Prienų šilumos tinklai“ (toliau – Bendrovė) yra ribotos civilinės atsakomybės privatusis juridinis asmuo, kuris savo veikloje vadovaujasi Lietuvos Respublikos civiliniu kodeksu, Lietuvos Respublikos akcinių bendrovių įstatymu (toliau – Akcinių bendrovių įstatymas), kitais Lietuvos Respublikos teisės aktais, taip pat šiais įstatais.
   2. Bendrovės teisinė forma – uždaroji akcinė bendrovė.
   3. Bendrovės veiklos laikotarpis neribotas.
   4. Bendrovės finansiniai metai yra kalendoriniai metai.
2. **Bendrovės veiklos tikslai ir objektas**

1. Bendrovės veiklos tikslai yra pelno siekimas, akcininkų ekonominių interesų tenkinimas vykdant ekonominę veiklą. Bendrovė savo tikslų siekia, vykdydama, gamybos, statybos ar remonto darbus, taip pat teikdama paslaugas, ar vykdydama kitą įstatymų nedraudžiamą veiklą.

2. Bendrovė gali užsiimti bet kokia kita verslo ar ne verslo veikla, kuri neprieštarauja Lietuvos Respublikos teisės aktams.

3. Licencijuojamą veiklą arba veiklą, kurios vykdymui reikalingi specialūs valstybės ar savivaldybės institucijų leidimai, Bendrovė pradeda vykdyti tik gavusi atitinkamas licencijas ar leidimus.

1. **Bendrovės įstatinis kapitalas, akcijos nominali vertė, akcijų skaičius ir suteikiamos teisės**

1. Bendrovės įstatinis kapitalas yra 1154994,60 EUR (vienas milijonas vienas šimtas penkiasdešimt keturi tūkstančiai devyni šimtai devyniasdešimt keturi eurai ir 60 centų).

2. Bendrovės įstatinis kapitalas padalytas į 398274 (tris šimtus devyniasdešimt aštuonis tūkstančius du šimtus septyniasdešimt keturias) paprastąsias vardines akcijas.

3. Bendrovės akcijos nominali vertė yra 2,90 EUR (du eurai ir devyniasdešimt euro centų).

4. Bendrovės akcijos yra nematerialiosios.

5. Kiekviena visiškai apmokėta akcija ją turinčiam akcininkui Bendrovės visuotiniame akcininkų susirinkime suteikia vieną balsą.

6. Bendrovės akcininkų teises ir pareigas nustato Akcinių bendrovių įstatymas ir kiti Lietuvos Respublikos teisės aktai.

1. **Bendrovės valdymas**
   1. Bendrovės organai:
   2. visuotinis akcininkų susirinkimas;
   3. valdyba;
   4. vienasmenis Bendrovės valdymo organas – vadovas (direktorius).

2. Visuotinio akcininkų susirinkimo kompetencija, jo sušaukimo tvarka, taip pat valdybos ir Bendrovės vadovo kompetencija, jų rinkimo ir atšaukimo tvarka nesiskiria nuo nurodytųjų Akcinių bendrovių įstatyme. Jeigu bendrovės visų akcijų savininkas yra vienas asmuo, jo raštiški sprendimai prilyginami visuotinio akcininkų susirinkimo sprendimams.

3. Bendrovėje sudaromas kolegialus valdymo organas – valdyba. Bendrovės valdyba sudaroma iš 4 (keturių) valdybos narių, renkamų ketverių metų kadencijai.

1. **Bendrovės pranešimų skelbimo tvarka**
   1. Kai Bendrovės pranešimai turi būti paskelbti viešai, jie skelbiami Juridinių asmenų registro tvarkytojo leidžiamame elektroniniame leidinyje viešiems pranešimams skelbti.
   2. Kiti Bendrovės pranešimai akcininkams ir kitiems asmenims siunčiami registruotu laišku arba įteikiami pasirašytinai. Skubūs pranešimai gali būti perduoti elektroninių ryšių priemonėmis, originalai nedelsiant išsiunčiami adresatui registruotu laišku ar įteikiami pasirašytinai.
   3. Akcininkams pranešimai yra siunčiami Bendrovės vertybinių popierių apskaitos dokumentuose nurodytu adresu.
   4. Už pranešimų išsiuntimą ar jų įteikimą laiku atsako Bendrovės vadovas.
2. **Bendrovės dokumentų ir informacijos pateikimo akcininkams tvarka**
   1. Akcininko raštišku reikalavimu ne vėliau kaip per 7 dienas nuo reikalavimo gavimo dienos Bendrovės dokumentai, nesusiję su Bendrovės komercine (gamybine) paslaptimi ir konfidencialia informacija, akcininkui pateikiami susipažinti Bendrovės darbo valandomis jos buveinėje ar kitoje Bendrovės vadovo nurodytoje vietoje, kurioje dokumentai yra saugomi. Šių dokumentų kopijos akcininkui gali būti siunčiamos registruotu laišku arba įteikiamos pasirašytinai.
   2. Akcininkas turi teisę susipažinti su visais Bendrovės dokumentais. Bendrovė gali atsisakyti sudaryti akcininkui galimybę susipažinti ir (ar) pateikti dokumentų, susijusių su Bendrovės komercine (gamybine) paslaptimi, konfidencialia informacija, kopijas, išskyrus atvejus, kai Bendrovės informacija akcininkui būtina įgyvendinti kituose teisės aktuose numatytus imperatyvius reikalavimus ir akcininkas užtikrina tokios informacijos konfidencialumą. Bendrovė privalo sudaryti akcininkui galimybę susipažinti su kita Bendrovės informacija ir (ar) pateikti dokumentų kopijas, jeigu tokia informacija ir dokumentai, įskaitant informaciją ir dokumentus, susijusius su Bendrovės komercine (gamybine) paslaptimi ir konfidencialia informacija, akcininkui būtini vykdant kituose teisės aktuose numatytus reikalavimus ir akcininkas užtikrina tokios informacijos ir dokumentų konfidencialumą. Bendrovė atsisako akcininkui pateikti dokumentų kopijas, jeigu negalima nustatyti dokumentų pareikalavusio akcininko tapatybės. Atsisakymą sudaryti akcininkui galimybę susipažinti ir (ar) pateikti dokumentų kopijas Bendrovė turi įforminti raštu, jeigu akcininkas to pareikalauja.
   3. Bendrovės dokumentai, jų kopijos ar kita informacija akcininkams pateikiama neatlygintinai.
3. **Bendrovės filialų ir atstovybių steigimas ir veiklos nutraukimas**
   1. Bendrovė turi teisę steigti filialus ir atstovybes Lietuvos Respublikoje ir užsienio valstybėse.
   2. Sprendimą steigti Bendrovės filialus ir atstovybes, nutraukti jų veiklą, skirti ir atšaukti Bendrovės filialų ir atstovybių vadovus priima, taip pat filialų ir atstovybių nuostatus tvirtina Bendrovės vadovas, vadovaudamasis teisės aktais.
4. **Bendrovės įstatų keitimo tvarka**
   1. Bendrovės įstatų keitimo tvarka nesiskiria nuo nurodytosios Akcinių bendrovių įstatyme.

Šie įstatai yra patvirtinti 2022-12-09 dienos Bendrovės visuotinio akcininkų susirinkimo sprendimu.

Įstatai yra pasirašyti trimis egzemplioriais 2022-12-09 dieną, Prienuose.

**2022-12-09 dienos Bendrovės visuotinio akcininkų susirinkimo sprendimu įgaliotas Bendrovės vadovas:**

***\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_***

***Paulius Minajevas***